สศช.ปัดแต่งตัวเลขจีดีพีกดดันกนง.ลดดอกเบี้ย
หลังโดนตั้งข้อสังเกตว่า ตัวเลขเศรษฐกิจที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) แถลงออกมาในไตรมาสแรกที่ขยายตัวแค่ 5.3% จนธนาคารแห่งประเทศไทย (ธปท.) เกิดข้อกังขา
28 พ.ค. 2556

หลังโดนตั้งข้อสังเกตว่า ตัวเลขเศรษฐกิจที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) แถลงออกมาในไตรมาสแรกที่ขยายตัวแค่ 5.3% จนธนาคารแห่งประเทศไทย (ธปท.) เกิดข้อกังขา
การแถลงภาวะสังคมในไตรมาสแรก อาคม เติมพิทยาไพสิฐ เลขาธิการ สศช. อาศัยเวทีนี้ชี้แจง โดยยืนยันว่าการจัดทำตัวเลขผลิตภัณฑ์มวลรวมภายในประเทศ (GDP) ของ สศช.เป็นไปตามมาตรฐานสากลขององค์การสหประชาชาติที่ใช้กันทั่วโลก มีการประเมินติดตามคุณภาพจากองค์กรระหว่างประเทศที่ดูแลสถิติอย่างต่อเนื่องทั้งรายไตรมาสและรายปี ซึ่งประมวลผลบนพื้นฐานข้อมูลที่ครบถ้วนกว่าทุกหน่วยงาน
อาคม บอกว่า เหตุที่ สศช.ต้องออกมาชี้แจงก่อนที่จะมีการประชุมคณะกรรมการนโยบายการเงิน (กนง.) ในวันที่ 29 พ.ค.ไม่ใช่เป็นการตอบโต้ แต่เป็นการชี้แจงตามหลักวิชาการ และขอยืนยันว่าข้อมูลสถิติที่เป็นทางการคือ ข้อมูลของ สศช.เพียงแหล่งเดียวที่เก็บรวบรวมข้อมูลพื้นฐานจากทุกแหล่ง ทั้งจาก ธปท. กระทรวงการคลัง กระทรวงพาณิชย์ กระทรวงอุตสาหกรรม กระทรวงเกษตรและสหกรณ์ เป็นต้น 
“ผมเห็นว่าเราควรจะแยกการพิจารณาระหว่างข้อมูลจริงที่มีความน่าเชื่อถือมากที่สุด แตกต่างจากข้อมูลจากการประมาณการที่ถือว่ามีความน่าเชื่อถือน้อยที่สุด จึงไม่ต้องการให้นำมาปะปนกัน เพราะจะเกิดความสับสน” อาคม ชี้แจง 
อาคม บอกว่า ตัวเลขเศรษฐกิจของ ธปท.เป็นข้อมูลจากการประมาณการที่เก็บข้อมูลไม่ครบจากทุกแหล่ง
ก่อนหน้านี้มีการวิพากษ์วิจารณ์กันว่า ตัวเลขจีดีพีไตรมาส 1/2556 ของ สศช.ที่โตเพียง 5.3% นั้นออกมาต่ำกว่าที่คาดการณ์ไว้มาก โดยมีการวิเคราะห์กันว่า สศช.ต้องการจับมือกับกระทรวงการคลังในการกดดันให้ กนง.ปรับลดอัตราดอกเบี้ยนโยบายลงในการประชุมวันที่ 29 พ.ค.นี้
 “ข้อมูลทางการคือ สศช. ซึ่งใช้ข้อมูลพื้นฐานจากทุกแหล่ง ขณะที่ ธปท.ต้องการดัชนีที่เร็ว แต่เขาไม่สามารถรอบคอบแบบ สศช.ได้ ใช้โอกาสชี้แจงตามหลักวิชาการ ไม่ใช่ตอบโต้ ขอให้มั่นใจตัวเลข สศช.อยู่บนพื้นฐานที่ครบถ้วนทุกแหล่ง” อาคม กล่าว
อาคม กล่าวว่า ตัวอย่างที่เห็นได้ชัดคือ ดัชนีการบริโภคของ ธปท.ที่คำนวณสินค้าไม่ครบทุกประเภท ซึ่งแตกต่างจากของ สศช.ที่ครอบคลุมถึง 300 รายการ โดยข้อมูล ธปท.อาจไม่ได้รวมหมวดบริการ เช่น ร้านอาหาร ร้านตัดผม โรงพยาบาล แหล่งบันเทิง การบริการไปรษณีย์ หรือการบริการด้านคนรับใช้ ที่ถือเป็นเศรษฐกิจนอกระบบ รวมถึงรายจ่ายด้านน้ำมันที่ต้องแยกรายการ เพราะมีการใช้น้ำมันถึง 3 ส่วน ทั้งรถยนต์ส่วนตัว การขนส่งและคมนาคมสาธารณะ และภาคอุตสาหกรรม และดัชนีการบริโภค เดือน พ.ค. 2556 ของ ธปท.ที่ประกาศออกมาขยายตัว 3.7% ซึ่งใกล้เคียงกับตัวเลขของ สศช.ที่การบริโภคขยายตัว 4.2%
ขณะที่การบริโภคภาคเอกชนตั้งแต่ปี 2549 เป็นต้นมา การขยายตัวไม่เกิน 4% หากเกินระดับดังกล่าวต้องมีมาตรการรัฐเข้ามากระตุ้น และราคาสินค้าเกษตรต้องดี ตั้งแต่ปี 2554 ราคาสินค้าเกษตรดิ่งลงมาตลอด และปีนี้ราคาสินค้าเกษตรก็ไม่ดี ดังนั้นการบริโภคก็น่าจะหดตัวตาม
ส่วนเรื่องการขยายตัวของสินเชื่อนั้น ต้องพิจารณาข้อมูลทั้งจากระบบธนาคารพาณิชย์และธนาคารเฉพาะกิจของรัฐ ซึ่งจะเห็นว่าการขยายตัวของสินเชื่อมีอัตราที่ลดลง โดยหากเทียบการขอสินเชื่อในเดือน ธ.ค. 2554มี.ค. 2555 สินเชื่อเพิ่มขึ้น 2.29 แสนล้านบาท แต่การขอสินเชื่อเดือน ธ.ค. 2555-มี.ค. 2556 อยู่ที่ 1.24 แสนล้านบาท ลดลง 1.05 แสนล้านบาท 
ขณะที่ยอดคงค้างสินเชื่อภาคครัวเรือนทั้งระบบอยู่ที่ 7.87 ล้านล้านบาท สาเหตุเพราะแรงส่งจากการใช้จ่ายภาคครัวเรือนลดลงจากปี 2555 เป็นเพราะมีการซ่อมแซมฟื้นฟูบ้านเรือนหลังน้ำท่วมหมดแล้ว
อาคม ยอมรับว่า จีดีพีไตรมาส 1/2556 น่าจะขยายตัวมากกว่า 5.3% แต่สาเหตุที่จีดีพีโตไม่สูง เพราะการส่งออกไตรมาสแรกต่ำมาก โดยขยายตัวเพียง 4.5% จากเป้าหมายปกติโต 10% การบริโภคก็อ่อนตัว เงินบาทแข็งค่า ทำให้การส่งออกไม่เป็นไปตามเป้าหมาย และผู้ประกอบการก็มีต้นทุนเพิ่มขึ้นมาก จึงทำให้กำไรไม่สูง โดยผลกำไรที่ได้จะมาคำนวณเป็นจีดีพี ทำให้จีดีพีของไทยจึงอยู่ในระดับต่ำ
ขณะเดียวกัน บ่ายวันที่ 27 พ.ค.นี้ สศช.จะได้หารือร่วมกับ ธปท.เพื่อเสนอแนะและแลกเปลี่ยนข้อมูล ก่อนจะมีการนำข้อมูลดังกล่าวเสนอให้ กนง.ประกอบการพิจารณาเรื่องอัตราดอกเบี้ยนโยบายในการประชุมวันที่ 29 พ.ค.นี้